גוגל הודיעה הלילה כי תרכוש את סקייבוקס אימג'ינג, ספקית שירותי הדמיה באמצעות צילומי לוויין באיכות גבוהה, ב-500 מיליון דולר.
הרכישה של סקייבוקס תסייע לה בתחילה לשפר את שירות המפות שלה, אך לאורך זמן עשויה סקייבוקס, אשר משיקה לוויינים במחירים זולים יחסית, לעזור לגוגל להגשים מטרה שאפתנית יותר שלה: הרחבת הגישה לאינטרנט בכל העולם.
"הלוויינים שלהם יעזרו לשמור על המפות שלנו מדויקות ועם הדמיה מעודכנת", אמר נציג של גוגל בהודעה שפרסמה החברה. "לאורך זמן, אנחנו מקווים שהצוות שלסקייבוקס והטכנולוגיה שלה יוכלו לעזור לשפר את הגישה לאינטרנט והשיקום מאסונות – תחומים שבהם גוגל מתעניינת זה זמן רב".
בפוסט שפרסמה סקייבוקס בבלוג שלה נכתב כי "הגיע הזמן להצטרף לחברה שיכולה לאתגר אותנו לחשוב אפילו גדול יותר ואמיץ יותר, ואשר יכולה לתמוך בנו בהאצת החזון השאפתני שלנו".
סקייבוקס, אשר נוסדה ב-2009 על ידי ארבעה סטודנטים בבית הספר למנהל עסקים של סטנפורד, הוקמה מתוך מטרה להשיק לוויינים זולים שיחוללו מהפכה בתעשיית החלל. בזמן שיצרניות לוויינים מסורתיות כמו דיג'יטל גלוב מתמקדות במוצרים יקרים, סקייבוקס משתמשת ברכיבים זולים ומתכוונת להשיק עוד לווינים. החברה מתכננת לוויינים המצלמים תמונות ומעבירים אותן ללקוחות עם פרטים המגיעים לגודל של פחות ממטר, לפי האתר שלה. לקוחות המטרה שלה כוללות חקלאים, חברות כרייה וביטוח.
משקיעים פוטנציאליים רבים התייחסו בהתחלה לסקייבוקס בספקנות, והיא התקשתה להשיג מימון עד שגייסה כסף מקרנות כמו קושלה ונצ'רס ובסמר ונצ'ר פרטנרס. עד היום גייסה החברה כ-91 מיליון דולר. "אף אחד לא ציפה מהחברה הזו להצליח", אמר דיוויד קואן, שותף בבסמר. "אנשים בתעשיית החלל התייחסו אליה בביטול, כמו מיקי מאוס שמנסה לעשות משהו בלתי אפשרי". לדבריו, היחס הזה השתנה כשסקייבוקס הצליחה בהשקת הלוויין הראשון שלה, SkySat-1, בנובמבר האחרון.
קואן אמר כי גישת ה"זול יותר זה טוב יותר" קיבלה השראה ככל הנראה מגוגל. "גוגל רכשה את סקייבוקס כי ללארי וסרגיי יש תוכניות שאפתניות לגבי החלל", אמר, והתייחס למייסדי החברה לארי פייג' וסרגיי ברין. "אם הם מתכוונים לעשות משהו גדול בחלל, זה יהיה דרך לוויינים קטנים וזולים".